text: Storcharmør lukker og slukker årets Sommer ved Søen
  03 august 2017 kl. 04.13
  Årets Sommer ved Søen synges ud, når den storsmilende sanger i aften går på scenen i Kolding.
  Sommeren over har de musikglade i Kolding haft mulighed for at komme til koncert til ved Slotssøen ganske gratis. 
  Foreningen MusikKolding har igen i år afholdt Sommer ved Søen, hvor der har været mulighed for at opleve en række forskellige musikere spille sommeraftenerne op. 
  Tilskuerne har blandt andet kunne høre Mike Andersen, Thomas Buttenschøn og Tønder-helten, Jacob Dinesen. 
  Især sidstnævnte kunstner var en stor succes. Han slog nemlig alle rekorder for, hvor mange gæster der tidligere har været til Sommer ved Søen. Lise Jelsbak, der er eventkoordinator ved MusikKolding, vurderede, at der havde været op til 6000 gæster til koncerten.
  I aften er det sidste chance for at slå den rekord. Årets program afsluttes, når Rasmus Nøhr kl. 19.00 i aften går på scenen ved søen.
  